Seg timunent dasawen, tameṭṭut ur teqqim ara akken i tella imi tbeddel fell-as teswiɛt, tuɣal ula d nettat tesɛa neɣ ttwanefk-as kra n yisuḍaf deg tmendawt ladɣa aḥric n twacult s umata, yecban zwaǧ, taɛmamt d lwert. Tameṭṭut tessaweḍ ɣer kra n yizerfan-is, ɣas ulama yella wanda i terra kra n wansayen-is d yidles-is deg rrif, imi iswi-ines ad tṛessi iman-is ama deg uxxam ama di beṛṛa. Timetti taqbaylit tamensayt tebḍa idgan gar urgaz d tmeṭṭut. Yal yiwen s tlisa-s, beṛṛa d annar n urgaz, daxel n uxxam d amur n tmeṭṭut. Deg waya teqqar C. Lacoste Dujardin:  Irgazen, nutni ad lethan d ynahilen n beṛṛa axxam d taɣult n tlawin 2. Beṭṭu n yidgan d yimahilen gar sin n wuzufen-a deg tmetti tamensayt yeskan-d miḥyaf ɣef tmeṭṭut. Maca, ass-a aɣerbaz d yinig ldin iberdan nniḍen i tmeṭṭut taqbaylit. Ɣas tisutiwin timezwura n tlawin yunagen nḥafent, lulent-d temaynutin i yesɛan anermis d yidelsan-nniḍen, d tetrarit; Ɣrant yerna ufrarent-d deg yiɣerbazen. Tiqbayliyin, ssawḍent ffɣent seg uzaglu n tensayit, ddant deg ubrid n tetrarit.